# L’Heptaméron des nouvelles (1559)/Nouvelle 66
#### NOVVELLE SOIXANTESIXIESME.

L’annee que monſieur de Vendoſme eſpouſa la princeſſe de Nauarre, apres auoir feſtoyé à Vendoſme, le Roy & la Royne, leur pere & mere, s’en allerent en Guyenne auecques eux, & paſſans par la maiſon d’vn gentil-homme ou il y auoit beaucoup de belles & ieunes dames, il y fut dancé ſi longuement, que les deux nouueaux mariez ſe trouuerent laſſez, qui les feit retirer en leur chambre, & tous veſtuz ſe meirent ſur le lict, ou ils s’endormirent, les portes & feneſtres fermées, ſans que nul demeuraſt auec eux. Mais au plus fort de leur ſommeil ouyrent ouurir leur porte par dehors, & en tirant le rideau regarda ledict ſeigneur qui ce pouuoit eſtre, doutant que ce fuſt quelqu’vn de ſes amis, qui le vouluſt ſurprendre. Et lors il veid entrer vne grande vieille chambriere, qui alla tout droit à leur lict, mais pour l’obſcurité de la chambre ne les pouuoit cognoiſtre : parquoy les entreuoyant bien pres l’vn de l’autre, ſe print à crier : O meſchante vilaine infame, que tu es, il y a long temps que ie t’ay ſoupçonnée telle : mais ne le pouuant prouuer, ie ne l’ay oſé dire à ma dame : à ceſte heure ta vilanie eſt ſi cogneuë, que ie ne ſuis deliberée de la diſsimuler. Et toy, vilain apoſtat, qui as pourchaſſé en ceſte maiſon vne telle hõte de mettre à mal ceſte pauure garſe, ſi n’eſtoit pour la crainte de Dieu, ie t’aſſommerois de coups, lá ou tu es. Sus, debout, de par tous les diables : ſus, debout. Encores ſemble-il, que tu n’en ayes point de honte. Monſieur de Vendoſme & madame la princeſſe, pour faire durer le propos plus longuement, ſe cachoient le viſage l’vn contre l’autre, rians ſi fort, qu’ils ne pouuoient parler. Parquoy la chambriere, voyant que pour ſes menaces ils ne faiſoient ſemblant de ſ’en emouuoir, ny ſe leuer du lict, s’en approcha de plus pres, pour les tirer de lá par les bras, ou par les iambes. Mais alors elle cogneut, tant aux viſages qu’aux habillemens, que ce n’eſtoit point ce qu’elle penſoit : & en les recognoiſſant, ſe ietta de genoux deuant eux, les ſuppliant de luy vouloir pardonner la faulte, qu’elle auoit faicte de les oſter de leur repos. Mais monſieur de Vendoſme, non content d’en ſçauoir ſi peu, ſe leua incontinent, & pria la bonne vieille de luy dire, pour qui elle les auoit prins. Ce qu’elle refuſoit de dire, mais en fin, apres auoir prins ſon ſermẽt de iamais ne le reueler, luy declara, que c’eſtoit vne damoiſelle de leans, dont vn protonotaire eſtoit amoureux : & que de long temps elle luy auoit faict le guet, pource qu’il luy deplaiſoit, que ſa maiſtreſſe ſe confiaſt en vn homme, qui luy pourchaſſaſt ce deſhonneur. Et ainſi laiſſa les prince & princeſſe enfermez, comme elle les auoit trouuez, ou ils furent longtemps à rire de leur auenture : & combien qu’ils en ayent racompté l’hiſtoire, ſi eſt-ce que iamais n’ont voulu nommer perſonne à qui elle touchaſt.
Voila, mes dames, comme la bonne vieille, cuidant faire vne belle iuſtice, declara aux princes eſtrangers, ce que les domeſtiques meſmes n’auoient onques entendu. Ie me doute bien, diſt Parlamẽte, en quelle maiſon c’eſt, & qui eſt le protonotaire : car il a gouuerné deſ-ia aſſez de maiſons de dames, ou quãd il ne peut auoit la grace de la maiſtreſſe, il ne fault point de l’auoir de l’vne des damoiſelles : mais, au demeurant, il eſt honneſte & homme de bien. Pourquoy dictes vous au demeurant, diſt Hircan, veu que c’eſt l’acte duquel il s’eſtime autant homme de bien ? Parlamente luy reſpondit : Ie voy bien, que vous cognoiſſez la maladie, & le patient, & que s’il auoit beſoing d’excuſes, ne luy faudriez d’aduocat. Mais ſi eſt-ce que ie ne me voudrois point fier en la menée d’vn homme, qui n’a ſceu conduire la ſienne, meſmes ſans que les chambrieres en euſſent cognoiſſance. Et penſez vous, diſt Nomerfide, que les hommes ſe ſoucyent qui le ſçache, mais qu’ils viennent à leur fin. Croyez que quand nul n’en parleroit, encore fauldroit il qu’il fuſt ſceu par eux meſmes. Hircan leur diſt en colere : Il n’eſt pas beſoing, que les hommes dient tout ce qu’ils ſçauent. Mais elle rougiſſant luy reſpondit : Peut eſtre qu’ils ne diroient choſe à leur aduantage. Il ſemble, à vous ouïr parler, diſt SiSimontault, que les hommes prennent plaiſir à ouïr mal dire des femmes : & ſuis ſeur, que vous me tenez de ce nõbre lá. Parquoy i’ay grande enuie de dire bien d’vne, à fin de n’eſtre tenu de tous les autres pour meſdifant. Ie vous donne ma place, diſt Emarſuitte, vous priant de contraindre voſtre naturel, pour faire voſtre deuoir en noſtre honneur. A l’heure Simontault commença : Ce n’eſt choſe ſi nouuelle, mes dames, d’ouïr de vous quelque acte vertueux : que s’il s’en offre quelqu’vn, il me ſemble ne deuoir eſtre celé, mais pluſtoſt eſcrit en lettres d’or, à fin de ſeruir aux femmes d’exemple, & aux hommes d’admiration : voyant en ſexe fragile, ce que fragilité refuſe. C’eſt l’occaſion, qui me fera racompter ce, que i’ay ouy dire au capitaine Roberval, & à pluſieurs de ſa compagnie.